ગાંધીનગર- સરિતા ગાયકવાડ, કે જે ખેલ મહાકુંભ થકી આગળ વધી એશિયન ગેમ્સમાં ગોલ્ડ જીતી તે બાદ રમતગમત ક્ષેત્રે ગુજરાતને વૈશ્વિક સ્તરે પ્રસ્થાપિત કરવામાં ખેલમહાકુંભ આશીર્વાદરૂપ બની રહ્યો હોવાનું રમતગમતપ્રધાને એક કાર્યક્રમમાં જણાવ્યું હતું. આ સાથે આવતા સપ્તાહથી શરુ થઈ રહેલ ખેલ મહાકુંભને લઈને મહત્ત્વની વિગતો બહાર પાડવામાં આવી હતી.ખેલ મહાકુંભના આયોજન માટે ગાંધીનગર ખાતે રાજ્યકક્ષાના માન્ય એસોસિએશનની બેઠક યોજાઇ હતી. રમતગમતપ્રધાન ઇશ્વરસિંહ પટેલે જણાવ્યું છે કે, રમતગમત ક્ષેત્રે ગુજરાતને વૈશ્વિક સ્તરે નામના અપાવવામાં ગુજરાતના યુવાનો સફળ થયા છે તે માત્ર ને માત્ર ખેલ મહાકુંભના આયોજનને આભારી છે.ચાલુ વર્ષે યોજાનાર ખેલ મહાકુંભમાં રાજ્યભરમાંથી ૪૨ લાખથી વધુ લોકોએ રજિસ્ટ્રેશન કરાવ્યુ છે.